Nuuskommentaar: Geld wat stom is, maak skewer wat krom isJulius Malema. Foto: Jonisayi Maromo/ANA Julius Malema, leier van die EFF, het die media erg onder skoot gekry, maar nou begin die terugbyt-aksie – ’n verhaal van ’n luukse lewe en skenkings wat verdoesel moes gebly het. Hoeveel onthullings nog voordat Julius Malema behoorlik bloedneus kry? Sondag het die eindredakteur van Die Burger, Johann Maarman, op Netwerk 24 onder meer die volgende geskryf: “Iets groots is verkeerd in ’n land as ’n rassedweper soos Julius Malema ’n lisensie kan kry om karaktermoord te pleeg. Malema is ’n blikskottel (verskoon maar die taal maar u moet die gevoel kry). Daardie politieke tsotsi’s wat handel dryf as die EFF het die afgelope week in gure skeltaal losgetrek nie net teen Pravin Gordhan nie, maar ook teen joernaliste wat dit durf waag het om te onthul hoe VBS-geld na die EFF se geldkoffers gevloei het.” Malema en sy party rig hul argwaan tydig en ontydig teen “wit monopolie-kapitaal”. Maar nou gaan die skrywer Jacques Pauw en onthul hoe Malema en die EFF baat vind by hierdie “vervloekte wit kapitaal”, en dat die EFF ’n skenking van die omstrede sigaretman Adriano Mazzotti ontvang het. Volgens Pauw is Mazzotti ’n selferkende sigaretsmokkelaar. R200 000 is geskenk om die EFF aanvanklik as politieke party te registreer. Nou blyk dit dat Malema en sy gesin ’n luukse wooneenheid in Hyde Park by Mazzotti huur. Pauw het die adres bekend gemaak en dreigboodskappe ontvang. Mazzotti dreig om Pauw voor die hof te sleep. In dieselfde berig word onthul dat nie net die EFF nie, maar ook die ANC, geld by Mazzotti gekry het. Nou blyk dit dat die staatsdienspensioenfonds, die GEPF, ’n lening van meer as R1 miljard aan die Independent-groep afgeskryf het. Toe dié hoogs twyfelagtige lening destyds toegestaan is, is wyd aanvaar dat dit die Independent-groep van koerante vierkantig in die ANC se dampkring plaas. Of baie van die pensioentrekkers met hierdie afskrywing tevrede sal wees, is erg te betwyfel. Gaan die GEPF nou onder regeringsdruk weer lenings aan die SAL, en met die presedent wat geskep is, ander mislukkende staatsondernemings, toestaan en dan maar net afgeskryf word? Die Openbare Beleggingskorporasie wat namens die GEPF beleggings behartig, is juis al geruime tyd onder skoot oor bedenklike transaksies. Moet die gebeure van sommige Transnet-pensioenarisse, wat in haglike omstandighede moet leef, eers herhaal word voordat die regering gaan begryp pensioengeld is nie daar om ideologiese monsters lyf te gee nie? Dit kan ook nie maar net deel word van die miljarde rande wat onder die tafel heen van welgestelde sakelui na korrupte politici en hul partye vloei om nog meer lonende kontrakte en tenders los te slaan nie. Die spreekwoord lui immers dat sosialisme lekker werk tot iemand anders se geld opraak. En die staatskas en verskeie semi-staatsinstellings is juis reeds leeggeplunder. Julius Malema. Foto: EFF/Twitter Die ANC en EFF tel onder die partye wat grondgryp sonder vergoeding moontlik wil maak, maar ’n miljard rand wat nooit uitgeleen moes word nie, word sommer net so afgeskryf! Om die media te bly blameer dat die ongerymdhede aan die groot klok gehang word, deug ook nie. Die media doen net sy veronderstelde werk, en dra by om die probleem op te los. Pro Agri skryf onlangs onder meer soos volg: “Agri SA is bekommerd oor die toename in onwettige tabakhandel, soos getoon deur die onlangse opvolg-Ipsos-kleinhandeloudit. Die oudit het gewys dat belastingontduiking tot so ’n mate toegeneem het dat byna een uit elke vier sigarette se aksynsbelasting nie verklaar word nie. “In die drie maande sedert die eerste oudit het tabakprodukte, wat onder die minimum belasting betaalbaar verkoop is, van 33,1% in Junie tot 41,8% in die informele kleinhandelsektor gestyg. Dit beteken dat die Suid-Afrikaanse Inkomstediens nou minstens R8 miljard per jaar verloor; ’n toename van die R7-miljard wat in die vorige oudit van die Ipsos-studie gemeld is. “Dié sluikhandel is ’n direkte bedreiging vir meer as 350 plaaslike tabakplase,” sê Pietman Roos, Agri SA se hoof van korporatiewe sake en kommunikasie. “Hoewel die onwettige handel van ingevoerde tabakblare gebruik maak, veroorsaak dit indirek ’n afname in die vraag na tabakblare van plaaslike produsente vir die wettige mark.” Waar kan ’n mens nou ’n beter voorbeeld kry dat ’n paar rand onder die tafel deur wat gunste moet koop, eenvoudig nie kan opweeg teen die skade wat dit aan die formele ekonomie aanrig nie. Dit is skynaar ’n belangrike bydraer daartoe dat inkomste-ongelykheid in Suid-Afrika so hoog is. The Guardian berig in 2017: “Using the most recent figures, South Africa, Namibia and Haiti are among the most unequal countries in terms of income distribution – based on the Gini index estimates from the World Bank – while Ukraine, Slovenia and Norway rank as the most equal nations in the world.” Los die praatjies oor wit monopolie kapitaal en maak jag op die werklike probleem – korrupsie.